KIRJALLINEN KYSYMYS E-2780/02 esittäjä(t): Luigi Cocilovo (PPE-DE) komissiolle. Sairaanhoito ja oleskelu jossakin muussa jäsenvaltiossa kuin asuinjäsenvaltiossa — asetuksen (ETY) N:o 1408/71 22 ja 31 artikla.



Virallinen lehti nro 092 E , 17/04/2003 s. 0209 - 0210



KIRJALLINEN KYSYMYS E-2780/02 esittäjä(t): Luigi Cocilovo (PPE-DE) komissiolle (3. lokakuuta 2002) Aihe: Sairaanhoito ja oleskelu jossakin muussa jäsenvaltiossa kuin asuinjäsenvaltiossa asetuksen (ETY) N:o 1408/71 22 ja 31 artikla Asetuksen (ETY) N:o 1408/71(1) 22 artiklan mukaan toisessa jäsenvaltiossa maksettujen sairaanhoitokulujen korvaaminen riippuu asuinjäsenvaltion toimivaltaisen vakuutuslaitoksen etukäteen myöntämästä luvasta. Tätä säännöstä sovelletaan yleensä kaikkiin kansalaisiin lukuisissa tuomioistuimen antamissa tuomioissa vahvistettujen ehtojen mukaisesti. Kyseisen asetuksen 31 artiklan mukaan eläkeläiset muodostavat nähtävästi poikkeuksen sääntöön, jos he oleskelevat jossakin muussa jäsenvaltiossa kuin asuinjäsenvaltiossaan, mutta josta heille maksetaan eläkettä, heillä on oikeus sairaanhoitoon sen valtion lainsäädännön mukaisesti, jossa he oleskelevat, riippumatta siitä, onko asuinvaltion vakuutuslaitos myöntänyt siihen luvan. Voiko komissio vahvistaa tämän 31 artiklaa koskevan tulkinnan? Voiko komissio myös ilmoittaa, miten sellaisessa tapauksessa menetellään, jossa Italiassa asuva unionin kansalainen saa eläkettä sekä Belgiasta että Italiasta? Jos eläkeläinen, joka on matkustanut Belgiaan tapaamaan lapsiaan ja jolla on mukanaan E 111 -lomake E 113- tai E 121 -lomakkeen sijaan, tarvitsee sairaanhoitoa, voiko hän saada sitä samojen ehtojen mukaisesti kuin Belgiassa asuva eläkeläinen, joka hyötyy eläkeläisille maksettavista erityisistä korvauksista? (1) EYVL L 149, 5.7.1971, s. 2. Anna Diamantopouloun komission puolesta antama vastaus (15. marraskuuta 2002) Komissio ilmoittaa parlamentin jäsenelle, että hänen tarkoittamaansa yhteisön säädökseen eli asetukseen (ETY) N:o 1408/71(1) sisältyy erityinen sairaus- ja äitiysetuuksia koskeva luku. Tässä luvussa säädetään esimerkkitapauksista, jolloin henkilö on oikeutettu sairaanhoitoon sen jäsenvaltion ulkopuolella, jossa hänet on vakuutettu sairauden varalta. Nämä esimerkkitapaukset ovat seuraavat: - kun henkilö asuu muussa kuin toimivaltaisessa jäsenvaltiossa (asetuksen (ETY) N:o 1408/71 19 ja 20 artikla koskee työntekijöitä, esimerkiksi rajatyöntekijöitä, ja mainitun asetuksen 2730 artikla puolestaan eläkeläisiä) - kun henkilö oleskelee tilapäisesti toisessa jäsenvaltiossa muista kuin sairaanhoidon saamiseen liittyvistä syistä (asetuksen (ETY) 1408/71 22 artiklan 1 kohdan a alakohtaa sovelletaan työntekijöihin; asetuksen 31 artikla koskee puolestaan eläkeläisiä) - kun henkilö matkustaa toiseen jäsenvaltioon tarkoituksenaan saada asianmukaista hoitoa (asetuksen (ETY) N:o 22 artiklan 1 kohdan c alakohta). Tätä säännöstä sovelletaan sekä työntekijöihin että eläkeläisiin. Näissä kolmessa esimerkkitapauksessa muussa jäsenvaltiossa kuin vakuuttajajäsenvaltiossa saadun sairaanhoidon kustannukset maksetaan periaatteessa sen valtion (asuin- tai oleskeluvaltio) lainsäädännön mukaisesti, jossa hoito on annettu. Parlamentin jäsen vertaa keskenään kahta esimerkkitapausta: hän viittaa asetuksen 22 artiklan 1 kohdan c alakohdan säännöksiin, joissa säädetään luvasta mennä toisen jäsenvaltion alueelle saamaan hoitoa, ja 31 artiklaan, joka koskee eläkeläisten tilapäistä oleskelua toisessa jäsenvaltiossa muista kuin sairaanhoidon saantiin liittyvistä syistä (esimerkiksi loma ja vierailu sukulaisten luona). Eläkeläisiin, jotka haluavat mennä toiseen jäsenvaltioon sairaanhoidon saamiseksi, sovelletaan asetuksen (ETY) N:o 1408/71 22 artiklan 1 kohdan c alakohdan säännöksiä samoin edellytyksin kuin työntekijöihin (yhteisöjen tuomioistuimen 31. toukokuuta 1979 asiassa Pierik II antama tuomio, C-182/78). Tämän vuoksi eläkeläisten, kuten työntekijöidenkin, on hankittava matkaa varten ennakkolupa sairausvakuutuslaitokselta. Sen sijaan kun on kyse muista kuin sairaanhoidon saantiin liittyvistä syistä tapahtuvan tilapäisen oleskelun aikana saadusta hoidosta, asetuksen (ETY) N:o 1408/71 31 artiklan säännökseen perustuva vakuutusturva on vakuutetun kannalta huomattavasti kattavampi kuin mainitun asetuksen 22 artiklan 1 kohdan a alakohdassa tarkoitettu työntekijöiden vakuutusturva. On syytä korostaa, että asetuksen (ETY) N:o 1408/71 22 artiklan 1 kohdan a alakohdassa tarkoitettu oikeus välittömään hoitoon koskee todellakin useimpia vakuutettuja. Sen sijaan tilapäisesti muussa kuin asuinvaltiossaan matkailun, perhesyiden tai muiden syiden vuoksi oleskelevalla eläkeläisellä on oleskelunsa aikana oikeus saada tarvitsemaansa hoitoa, vaikka hoidon tarve ei olisikaan välitön. (1) Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä, EYVL L 149, 5.7.1971.